b'\n_START_ARTICLE_\nC\xc4\x83lu\xc8\x99ul oltenesc\n_START_PARAGRAPH_\nC\xc4\x83lu\xc8\x99ul oltenesc este una din variantele numeroase ale obiceiului str\xc4\x83vechi al rom\xc3\xa2nilor, numit c\xc4\x83lu\xc8\x99. Este un obicei extrem de complex, implic\xc3\xa2nd o societate fraternal\xc4\x83 a c\xc4\x83lu\xc8\x99arilor, care sunt at\xc3\xa2t membri ai acestei societ\xc4\x83\xc8\x9bi precum \xc8\x99i participan\xc8\x9bii la faimosul dans omonim, c\xc4\x83lu\xc8\x99ul.\n_START_SECTION_\nC\xc4\x83lu\xc8\x99ul de Dobrun\n_START_PARAGRAPH_\nDobrunul, ca vatr\xc4\x83 c\xc4\x83lu\xc8\x99ereasc\xc4\x83 se afl\xc4\x83 \xc3\xaen vechiul jude\xc8\x9b Romana\xc8\x9bi, pe Valea Olte\xc8\x9bului. \xc3\x8en aceasta zon\xc4\x83 c\xc4\x83lu\xc8\x99ul se joac\xc4\x83 \xc3\xaen forma sa ini\xc8\x9bial\xc4\x83 \xc8\x99i nealterat\xc4\x83, numit \xe2\x80\x9ec\xc4\x83lu\xc8\x99ul greu\xe2\x80\x9d sau \xe2\x80\x9ec\xc4\x83lu\xc8\x99ul de p\xc4\x83m\xc3\xa2nt\xe2\x80\x9d (c\xc4\x83ci dansul se joac\xc4\x83 \xc3\xaen aproape toat\xc4\x83 Oltenia)._NEWLINE_C\xc4\x83lu\xc8\x99ul, ca joc, \xc3\xaen comuna Dobrun dateaz\xc4\x83 de sute de ani. Era jucat de b\xc4\x83rba\xc8\x9bii satului \xc3\xaen perioada Rusaliilor \xc8\x99i la alte s\xc4\x83rb\xc4\x83tori ale comunit\xc4\x83\xc8\x9bii. Costumele c\xc4\x83lu\xc8\x99arilor p\xc4\x83streaz\xc4\x83 vie tradi\xc8\x9bia zonei, Valea Olte\xc8\x9bului, av\xc3\xa2nd ca simbol frunza vi\xc8\x9bei-de-vie._NEWLINE_Chiar dac\xc4\x83 \xc3\xaen Dobrun c\xc4\x83lu\xc8\x99ul dateaz\xc4\x83 de sute de ani, abia \xc3\xaen anul 1936 a primit recuno\xc8\x99tin\xc8\x9ba na\xc8\x9bional\xc4\x83 fiind ales s\xc4\x83 reprezinte Regatul Rom\xc3\xa2niei \xc3\xaen Anglia. _NEWLINE_De-a lungul timpului forma\xc8\x9bia de c\xc4\x83lu\xc8\x99 a comunei Dobrun a avut renumi\xc8\x9bi v\xc4\x83tafi, care fiecare la r\xc3\xa2ndul lui a l\xc4\x83sat pentru genera\xc8\x9biile viitoare c\xc3\xa2te o figur\xc4\x83 de c\xc4\x83lu\xc8\x99 care \xc8\x99i ast\xc4\x83zi se joac\xc4\x83 de c\xc4\x83tre c\xc4\x83lu\xc8\x99arii din Dobrun.\n_START_SECTION_\nTainele c\xc4\x83lu\xc8\x99ului\n_START_PARAGRAPH_\nC\xc4\x83lu\xc8\x99ul \xc3\xaen formele lui atestate \xc3\xaen ultimele secole, se practic\xc4\x83 \xc8\x99i este cunoscut ca cel mai reprezentativ obicei, cel mai impresionant spectacol \xc8\x99i una dintre cele mai impresionante \xc8\x99i valoroase crea\xc8\x9bii populare rom\xc3\xa2ne\xc8\x99ti._NEWLINE_Este cea mai important\xc4\x83 manifestare folcloric\xc4\x83 din cadrul obiceiurilor de Rusalii. Ritualul \xc3\xaendeplinit de ceata c\xc4\x83lu\xc8\x99arilor traduce o necesitate omeneasc\xc4\x83, ofer\xc4\x83 simbolic explica\xc8\x9bii coerente la anumite aspecte ale vie\xc8\x9bii individuale \xc8\x99i sociale._NEWLINE_Obiceiul c\xc4\x83lu\xc8\x99arilor are un rol esen\xc8\x9bial \xc3\xaen desf\xc4\x83\xc8\x99urarea normal\xc4\x83 a vie\xc8\x9bii din comunitate. El sustrage \xc8\x99i protejeaz\xc4\x83 comunitatea \xc3\xaempotriva agresiunii ielelor, f\xc4\x83c\xc3\xa2nd din acestea o amenin\xc8\x9bare transcendenta \xc8\x99i \xc3\xaentotdeauna prezent\xc4\x83, care pretinde s\xc4\x83 fie domolit\xc4\x83 prin rituri corespunz\xc4\x83toare._NEWLINE_\xc3\x8en S\xc4\x83pt\xc4\x83m\xc3\xa2na Rusaliilor oamenii nu au voie s\xc4\x83 lucreze la c\xc3\xa2mp sau cu animale, sunt interzise sp\xc4\x83latul, cur\xc4\x83\xc8\x9benia, cusutul, sacrificatul p\xc4\x83s\xc4\x83rilor, urcatul \xc3\xaen copac sau de a p\xc4\x83trunde \xc8\x99i poposi, \xc3\xaen timpul nop\xc8\x9bii, pe teritoriul Ielelor (p\xc4\x83duri, c\xc3\xa2mpuri, grote, pe malul apelor). Nerespect\xc3\xa2nd aceste interdic\xc8\x9bii impuse de iele oamenii sunt \xe2\x80\x9elua\xc8\x9bi din c\xc4\x83lu\xc8\x99\xe2\x80\x9d._NEWLINE_C\xc4\x83lu\xc8\x99arii prin jocul lor ap\xc4\x83r\xc4\x83 comunitatea \xc8\x99i atunci c\xc3\xa2nd este nevoie s\xc4\x83 vindece \xc8\x99i sa repare relele pricinuite oamenilor de for\xc8\x9ba nefast\xc4\x83 a ielelor. \xc3\x8en unele zone \xc3\xaen timpul ritualului de vindecare a celor \xe2\x80\x9elua\xc8\x9bi din c\xc4\x83lu\xc8\x99\xe2\x80\x9d, al\xc4\x83turi de c\xc4\x83lu\xc8\x99ari jucau \xc8\x99i un num\xc4\x83r egal cu al lor, de femei numite cr\xc4\x83i\xc8\x9be sau c\xc4\x83lu\xc8\x99eri\xc8\x9be. Ele erau nevestele \xc8\x99i \xc3\xaen acela\xc8\x99i timp ajutoarele lor._NEWLINE_C\xc4\x83lu\xc8\x99ul, numit \xc8\x99i \xe2\x80\x9eC\xc4\x83lu\xc8\x99er\xe2\x80\x9d sau \xe2\x80\x9eC\xc4\x83lucer\xe2\x80\x9d a fost \xc8\x99i este, \xc3\xaen continuare prin anumite acte, perceput un ritual. C\xc4\x83lu\xc8\x99ul reprezint\xc4\x83 un obicei de mare complexitate at\xc3\xa2t din punct de vedere func\xc8\x9bional c\xc3\xa2t \xc8\x99i al limbajelor utilizate, din care dansul ocup\xc4\x83 locul preponderent.\n_START_SECTION_\nC\xc4\x83lu\xc8\x99ul ca ritual\n_START_PARAGRAPH_\nC\xc4\x83lu\xc8\x99ul se perform\xc4\x83 \xc3\xaen virtutea credin\xc8\x9bei, \xc3\xaen eficacitatea lui magic\xc4\x83: profilactica \xc8\x99i apotropaica, vindec\xc4\x83toare a bolii numita \xe2\x80\x9eluat din c\xc4\x83lu\xc8\x99\xe2\x80\x9d, fertilizatoare \xc8\x99i fecundatoare._NEWLINE_Num\xc4\x83rul impar al c\xc4\x83lu\xc8\x99arilor, ca \xc8\x99i cea mai mare parte a actelor performate de ace\xc8\x99tia se leag\xc4\x83 de credin\xc8\x9ba \xc3\xaen existen\xc8\x9ba \xc8\x99i prezen\xc8\x9ba pe p\xc4\x83m\xc3\xa2nt, \xc3\xaentre Strodul Rusaliilor \xc8\x99i Rusalii, a Rusaliilor, fiin\xc8\x9be supranaturale, deosebit de agresive \xc8\x99i periculoase pentru oameni c\xc3\xa2t \xc8\x99i pentru animale, deoarece ele nu ac\xc8\x9bioneaza \xc3\xaen mod individual ci \xc3\xaen grup. De aici constituirea c\xc4\x83lu\xc8\x99arilor \xc3\xaen ceat\xc4\x83, ei fiind nedesp\xc4\x83r\xc8\x9bi\xc8\x9bi pe toat\xc4\x83 perioada Rusaliilor._NEWLINE_C\xc4\x83lu\xc8\x99arii trebuiau sa-i apere pe oameni de iele, pentru ca ace\xc8\x99tia s\xc4\x83 nu se \xc3\xaemboln\xc4\x83veasc\xc4\x83, \xc8\x99i, \xc3\xaen acela\xc8\x99i timp s\xc4\x83-i vindece atunci c\xc3\xa2nd, \xc3\xaenc\xc4\x83lc\xc3\xa2nd interdic\xc8\x9bia de a lucra \xc3\xaen perioada Rusaliilor, erau lua\xc8\x9bi din c\xc4\x83lu\xc8\x99._NEWLINE_Num\xc4\x83rul impar al c\xc4\x83lu\xc8\x99arilor corespundea celui al grupului Rusaliilor, numai ac\xc8\x9bion\xc3\xa2nd \xc3\xaen grup, dar \xc3\xaentr-un grup egal cu num\xc4\x83rul impar al ielelor, c\xc4\x83lu\xc8\x99arii puteau \xc8\x9bine piept atacului acestora \xc8\x99i le puteau domina, dac\xc4\x83 sunt cu so\xc8\x9b, ei nu mai pot vindeca bolnavul.\n_START_SECTION_\nPresta\xc8\x9bia rituala a c\xc4\x83lu\xc8\x99arilor\n_START_PARAGRAPH_\nPentru a asigura protec\xc8\x9bia \xc3\xaentregii comunit\xc4\x83\xc8\x9bi, c\xc4\x83lu\xc8\x99arii jucau \xc3\xaen tot satul, pe muzica l\xc4\x83utarilor pl\xc4\x83ti\xc8\x9bi de ei. Dansurile erau reiterate zilnic, pe perioada Rusaliilor, adic\xc4\x83 at\xc3\xa2ta timp c\xc3\xa2t exista pericolul ca oamenii sa fie agresa\xc8\x9bi de Iele._NEWLINE_Jocul lor se desf\xc4\x83\xc8\x99ura \xc3\xaentre r\xc4\x83s\xc4\x83ritul \xc8\x99i apusul soarelui. Dup\xc4\x83 acest moment, respectiv r\xc4\x83s\xc4\x83ritul \xc8\x99i apusul soarelui, dansul devenea periculos pentru ei, \xc3\xaentrucat nu mai beneficiau de lumina protectoare a astrului solar, de for\xc8\x9ba acestuia de a \xc8\x9bine la distan\xc8\x9b\xc4\x83 Ielele. Jocurile lor alungau Ielele, impiedic\xc3\xa2ndu-le s\xc4\x83 se aproprie de oameni. Totodat\xc4\x83, pentru ai feri de boli, \xc3\xaen spe\xc8\x9b\xc4\x83 de \xe2\x80\x9eluatul din calus\xe2\x80\x9d, c\xc4\x83lu\xc8\x99arii \xc3\xaemp\xc4\x83r\xc8\x9beau s\xc4\x83tenilor usturoi \xc8\x99i pelin. Oamenii le \xc8\x9bineau asupra lor, la br\xc3\xa2u, unii ungeau ferestrele \xc8\x99i u\xc8\x99ile cu usturoi \xc3\xaen combina\xc8\x9bie cu pelin \xc3\xaen acela\xc8\x99i scop profilactic._NEWLINE_Un alt mod de ap\xc4\x83rare \xc3\xaempotriva \xe2\x80\x9eSfintelor\xe2\x80\x9d era ca s\xc4\x83tenii s\xc4\x83 joace al\xc4\x83turi de c\xc4\x83lu\xc8\x99ari sau \xc3\xae\xc8\x99i d\xc4\x83deau copiii s\xc4\x83 fie purta\xc8\x9bi \xc3\xaen bra\xc8\x9be \xc8\x99i juca\xc8\x9bi de ace\xc8\x99tia. C\xc4\x83lu\xc8\x99arii ap\xc4\x83rau comunitatea \xc8\x99i, totodat\xc4\x83, se ap\xc4\x83rau pe ei, prin folosirea unor \xe2\x80\x9earme\xe2\x80\x9d cu puteri magice: b\xc3\xa2te, s\xc4\x83bii din lemn \xc8\x99i chiar prin zgomotul pintenilor \xc8\x99i zurg\xc4\x83l\xc4\x83ilor de la opinci.\n_START_SECTION_\nC\xc4\x83lu\xc8\x99ul modern\n_START_PARAGRAPH_\nC\xc4\x83lu\xc8\x99ul modern este un joc spectaculos, de mare virtuozitate \xc8\x99i m\xc4\x83iestrie coregrafic\xc4\x83. El se danseaz\xc4\x83 \xc3\xaen diferite ocazii festive (nu la o anume s\xc4\x83rb\xc4\x83toare de peste an).'